Document ID: 32014L0075

KOMISIJOS DELEGUOTOJI DIREKTYVA 2014/75/ES
2014 m. kovo 13 d.
kuria, derinant prie technikos pažangos, iš dalies keičiamos Europos Parlamento ir Tarybos direktyvos 2011/65/ES IV priedo nuostatos dėl gyvsidabrio naudojimo skystakristalių monitorių foninio apšvietimo šaltojo katodo liuminescencinėse lempose (neviršijant 5 mg gyvsidabrio lempoje), kurios naudojamos rinkai iki 2017 m. liepos 22 d. pateiktuose pramoniniuose stebėjimo ir kontrolės prietaisuose, išimties
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2011 m. birželio 8 d. Europos Parlamento ir Tarybos direktyvą 2011/65/ES dėl tam tikrų pavojingų medžiagų naudojimo elektros ir elektroninėje įrangoje apribojimo (1), ypač į jos 5 straipsnio 1 dalies a punktą,
kadangi:
(1)
Direktyva 2011/65/ES draudžiama gyvsidabrį naudoti rinkai teikiamoje elektros ir elektronikos įrangoje;
(2)
daugelyje pramoninių stebėjimo ir kontrolės prietaisų yra įmontuoti foninio apšvietimo skystakristaliai monitoriai, kuriuose turi būti naudojamos šaltojo katodo liuminescencinės lempos, kurių kiekvienos sudėtyje yra po 5 mg gyvsidabrio. Bendras neigiamas poveikis aplinkai, sveikatai ir vartotojų saugai dėl pramoniniuose stebėjimo ir kontrolės prietaisuose naudojamų šaltojo katodo liuminescencinių lempų, kuriose yra gyvsidabrio, pakeitimo kitomis alternatyvomis galėtų būti didesnis negu bendras teigiamas poveikis aplinkai, sveikatai ir vartotojų saugai;
(3)
siekiant sudaryti sąlygas remontuoti pramoninius stebėjimo ir kontrolės prietaisus ir prailginti jų naudojimo trukmę, reikėtų leisti išimties tvarka naudoti gyvsidabrį skystakristalių monitorių foninio apšvietimo šaltojo katodo liuminescencinėse lempose. Laikantis principo, kad suremontuotas gaminys turi būti toks, koks buvo pagamintas, išimtis turėtų būti taikoma visiems gaminiams, pateiktiems rinkai iki pramoninių stebėjimo ir kontrolės prietaisų atitikties dienos - 2017 m. liepos 22 d., ir galioti 7 metus nuo tos dienos. Neigiamo poveikio inovacijoms išimtis vargu ar turės;
(4)
todėl Direktyvą 2011/65/ES reikėtų atitinkamai iš dalies pakeisti,
PRIĖMĖ ŠIĄ DIREKTYVĄ:
1 straipsnis
Direktyvos 2011/65/ES IV priedas iš dalies keičiamas kaip nurodyta šios direktyvos priede.
2 straipsnis
1. Valstybės narės užtikrina, kad įsigaliotų įstatymai ir kiti teisės aktai, būtini, kad šios direktyvos būtų laikomasi ne vėliau kaip per šešis mėnesius nuo jos įsigaliojimo. Jos nedelsdamos pateikia Komisijai tų teisės aktų nuostatų tekstą.
Valstybės narės, priimdamos tas nuostatas, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
2. Valstybės narės pateikia Komisijai šios direktyvos taikymo srityje priimtų nacionalinės teisės aktų pagrindinių nuostatų tekstus.
3 straipsnis
Ši direktyva įsigalioja dvidešimtą dieną po jos paskelbimo Europos Sąjungos oficialiajame leidinyje.
4 straipsnis
Ši direktyva skirta valstybėms narėms.
Priimta Briuselyje 2014 m. kovo 13 d.

Labels: 1
20
7
3
12